《六歌 褒斜道》
清代·方殿元

褒斜道，三载烽烟令人老。嵯峨云栈四百里，其下黑龙江中水。

北走三秦南走蜀，长蛇猛虎盘深谷。张良一烧不可测，顾盼从容得秦鹿。

诸葛艰难数出师，大星夜落三军哭。英雄成败且有数，况乃区区一狐兔。

黄尘澒洞入秦川，风雪关山劳远戍。铁马回头望陇山，断肠家过秦川路。

更有子午与黄金，十里百折伤人心。悬崖峭壁日月黑，使尔战魂招不得。

作者简介：清广东番禺人，字蒙章，号九谷。康熙三年进士，历任山东郯城、江苏江宁知县。去官后携二子侨寓苏州，父子皆有诗名。有《九谷集》。